[UPDATE] NETFLIX โตแรงกว่าที่คาด มูลค่าเพิ่มขึ้น 8 แสนล้านทันที หลังปิดตลาด
เมื่อไม่กี่ชั่วโมงที่ผ่านมา บริษัท Netflix ได้ประกาศผลประกอบการ ไตรมาสที่ 4 ปี 2020 ซึ่งทางบริษัท ทำได้ดีกว่าที่นักวิเคราะห์หลายคน คาดการณ์ไว้ 
20 ม.ค. 2564

[UPDATE] NETFLIX โตแรงกว่าที่คาด มูลค่าเพิ่มขึ้น 8 แสนล้านทันที หลังปิดตลาด
เมื่อไม่กี่ชั่วโมงที่ผ่านมา บริษัท Netflix ได้ประกาศผลประกอบการ ไตรมาสที่ 4 ปี 2020
ซึ่งทางบริษัท ทำได้ดีกว่าที่นักวิเคราะห์หลายคน คาดการณ์ไว้
นั่นจึงทำให้หลังประกาศผลประกอบการ มูลค่าของบริษัท Netflix พุ่งขึ้นทันทีกว่า 12.4% 
คิดเป็นมูลค่า 8.2 แสนล้านบาท ดันมูลค่าบริษัทแตะ 7.5 ล้านล้านบาท
ด้วยมูลค่าระดับนี้ จะทำให้ Netflix ที่เพิ่งผันธุรกิจเข้าสู่วิดีโอสตรีมมิงมาได้ราว 13 ปี
มีมูลค่าบริษัทมากกว่า Comcast เจ้าของเคเบิลทีวียักษ์ใหญ่ในสหรัฐอเมริกา
ที่ทำธุรกิจมายาวนานถึง 57 ปี
โดยผลประกอบการ Netflix ไตรมาส 4 ปี 2020 
รายได้ 1.99 แสนล้านบาท กำไร 1.62 หมื่นล้านบาท
รายได้เติบโต 21.5%
กำไรลดลง 7.6%
โดยกำไรที่ลดลงมาจากรายการพิเศษทางบัญชีในปีที่ผ่านมา
ซึ่งหากเรามาดู กำไรจากการดำเนินงาน จะเติบโตมากถึง 107.8%
ในขณะที่จำนวนสมาชิกบนระบบเพิ่มขึ้น 8.5 ล้านบัญชี  คิดเป็นการเติบโตขึ้น 23.5% 
ทำให้ตอนนี้ Netflix มีสมาชิกบนระบบแล้วกว่า 203.66 ล้านบัญชี
โดย Netflix ก็ได้ระบุว่าในปีนี้ การแข่งขันด้านคอนเทนต์ระหว่างเจ้าของแพลตฟอร์มวิดีโอสตรีมมิงสูงขึ้นมากโดยเฉพาะ Disney+ ที่เปิดตัวได้เพียงปีเดียว แต่สามารถโกยสมาชิกทั่วโลกไปได้แล้วกว่า 87 ล้านบัญชี
ในส่วนนี้ คุณ Reed Hastings ผู้เป็นซีอีโอของทางบริษัท ก็ได้ระบุว่าความสำเร็จของ Disney แสดงให้เห็นถึง พฤติกรรมของผู้บริโภคที่ยอมจ่ายให้กับคอนเทนต์คุณภาพดี
เรื่องนี้ก็ถือเป็นมุมมองที่น่าติดตาม เพราะว่าหลายคนอาจจะคาดการณ์ว่าการเข้ามาวิดีโอสตรีมมิง เช่น Disney+ จะเข้ามาแย่งสมาชิกของ Netflix ก็อาจจะไม่จริงเสมอไป
เพราะเราอาจจะเป็นสมาชิกของทั้ง 2 แพลตฟอร์มไปพร้อม ๆ กันได้ 
หากคอนเทนต์จากทั้ง 2 แห่ง มีคุณภาพที่พอที่ทำให้เรายอมจ่าย
สำหรับ Netflix เอง ก็ได้ขยายขอบเขตของซีรีส์ที่มีความเป็น Local Original Content 
เพื่อสร้างคอนเทนต์ที่แปลกใหม่ไปพร้อม ๆ กับการเจาะกลุ่มผู้รับชมตามแต่ละท้องถิ่น มากขึ้น
ตัวอย่างก็เช่น 
Barbarians ซีรีส์อิงประวัติศาสตร์ประเทศเยอรมนี
Sweet Home ซีรีส์สยองขวัญเกาหลี
Selena ซีรีส์ดราม่าเม็กซิกัน อเมริกัน
Alice in Borderland ซีรีส์ไซไฟญี่ปุ่น
และ Lupin ซีรีส์จอมโจรฝรั่งเศส
ในขณะเดียวกัน กระแสเงินสดอิสระของบริษัท Netflix ก็เป็นอีกส่วนสำคัญที่นักลงทุนจับตามอง
โดยกระแสเงินสดอิสระในที่นี้ อธิบายง่าย ๆ ก็คือ เงินสดไหลเข้า ลบกับ เงินสดไหลออก
ซึ่งเดิมที Netflix มีกระแสเงินสดอิสระติดลบมาโดยตลอด 
แต่ในปีที่ผ่านมา โรคระบาดโควิด 19 ได้ทำให้การจัดทำภาพยนตร์ หรือซีรีส์ถูกเลื่อนออก
ส่งผลให้กระแสเงินสดอิสระกลายมาเป็นบวกติดต่อกันตลอด 3 ไตรมาสแรกของปี 2020
อย่างไรก็ตาม Netflix ก็ได้ระบุว่าในปี 2021 กระแสเงินสดอิสระของบริษัทจะเลยจุด Breakeven 
หรือเปลี่ยนจากลบกลายเป็นบวก และ Netflix ก็เชื่อว่าทางบริษัทไม่ต้องการเงินกู้สำหรับการดำเนินงานอีกต่อไป
ที่สำคัญกว่านั้นก็คือ Netflix ก็ได้กางแผนที่จะซื้อหุ้นคืน เพื่อเพิ่มผลตอบแทนให้กับนักลงทุน เช่นกัน
จากเรื่องราวทั้งหมดนี้
รวมกับการให้ Guidance ของทางบริษัท
ที่ยังรักษาอัตราการเติบโตที่ดี ในไตรมาสแรกของปีนี้
มันก็ได้สะท้อนไปยังมูลค่าของ Netflix หลังปิดตลาด
ที่พุ่งขึ้นกว่า 12.4% คิดเป็นมูลค่าที่เพิ่มขึ้นมากถึง 8.2 แสนล้านบาท ทันที..
Reference
-